b'\n_START_ARTICLE_\nGozo\n_START_SECTION_\nZgodovina\n_START_PARAGRAPH_\nGozo je naseljen \xc5\xbee od 5000 pr. n. \xc5\xa1t., ko so kmetje s sosednje Sicilije pre\xc4\x8dkali morje in pri\xc5\xa1li na otok. [9] Zaradi odkritja podobne keramike, najdene v obeh krajih iz obdobja g\xc4\xa7ar dalam, so domnevali, da so bili prvi kolonisti z obmo\xc4\x8dja Agrigenta, vendar pa danes ni znano, s katerega dela Sicilije so pri\xc5\xa1li. Verjetno so najprej \xc5\xbeiveli v jamah na obrobju dana\xc5\xa1nje vasi San Lawrenz._NEWLINE_Gozo je bil pomemben kraj za kulturni razvoj. V neolitiku so bili v \xc4\xa0gantiji zgrajeni templji, ki so med najstarej\xc5\xa1imi na svetu in tudi najstarej\xc5\xa1e verske strukture na svetu. Ime templja je malte\xc5\xa1ko in pomeni "pripadanje velikanom", ker so po legendi templje zgradili velikani. Drugo pomembno arheolo\xc5\xa1ko najdi\xc5\xa1\xc4\x8de na otoku Gozo, ki sega v neolitsko obdobje, je kamniti krog Xag\xc4\xa7ra. Tradicija in nekateri starodavni gr\xc5\xa1ki zgodovinarji (zlasti Evhemer in Kalimah) trdijo, da je Gozo otok Ogigija, dom nimfe Kalipso, v Homerjevi Odiseji._NEWLINE_Julija 1551 so Osmani, ki sta jih vodila pa\xc5\xa1a Sinan in Dragut, vdrli in uni\xc4\x8dili Gozo ter zasu\xc5\xbenjili ve\xc4\x8dino njegovih prebivalcev, okoli 5000, in jih odpeljali v Libijo. Otok Gozo je bil med letoma 1565 in 1580 ponovno naseljen z ljudmi z otoka Malte, za kar so poskrbeli malte\xc5\xa1ki vitezi. _NEWLINE_Zgodovina otoka Gozo je mo\xc4\x8dno povezana z zgodovino Malte, saj mu je vladala Malta, kratko obdobje po uporu proti francoskim silam ob Napoleonovem osvajanju Malte med 28. oktobrom 1798 in 20. avgusta 1801 je bil samostojen._NEWLINE_Civilni svet Goza je bil ustanovljen kot zakonska lokalna vlada 14. aprila 1961, prvi poskus civilne lokalne uprave po francoski zasedbi 1798\xe2\x80\x931800. Zakon je svetu dovolil zvi\xc5\xa1anje davkov, \xc4\x8deprav te mo\xc4\x8di ni nikoli izkoristil. Leta 1971 je bila izvoljena laburisti\xc4\x8dna stranka. Ker je bila podpora v Gozu \xc5\xa1ibka in je bila uprava bolj centralizirana, so predlagali referendum o ukinitvi sveta s poudarkom na nepriljubljeni mo\xc5\xbenosti, da bi pove\xc4\x8dali davke. Na referendumu dr\xc5\xbeavnega sveta Goza leta 1973 je velika ve\xc4\x8dina volivcev (76,97\xc2\xa0%) glasovala za ukinitev civilnega sveta. _NEWLINE_Sredi osemdesetih let so posku\xc5\xa1ali ustanoviti odbor Goza, ki bi mu predsedoval predsednik vlade, \xc4\x8dlani pa bi bili predstavniki parlamenta. Toda \xc5\xa1ele leta 1987 je bilo ustanovljeno ministrstvo (spremenjeno v parlamentarni sekretariat med letoma 1996 in 1998). Lokalna vlada v mestih je bila obnovljena z uvedbo lokalnih svetov leta 1993 \xe2\x80\x93 na Gozu je bilo 14 svetov.\n_START_SECTION_\nReligija\n_START_PARAGRAPH_\nNa otoku imajo svojo latinsko \xc5\xa1kofijo, rimskokatoli\xc5\xa1ko \xc5\xa1kofijo Gozo, ki je sufragan nad\xc5\xa1kofije Malte. Na otoku je veliko katoli\xc5\xa1kih cerkva: rotunda v vasi Xewkija s 3000 osebami, kar je skoraj celotno prebivalstvo te vasi. Njena kupola je ve\xc4\x8dja od stolnice svetega Pavla v Londonu. Cerkveni zvonovi vsak dan zvonijo po kanonskih urah: jutranjice, hvalnice, prva, tretja, \xc5\xa1esta, deveta, in ve\xc4\x8dernice._NEWLINE_Najbolj znana cerkev na otoku je Ta\' Pinu blizu vasi G\xc4\xa7arb na zahodu otoka Gozo.\n_START_SECTION_\nGeografija\n_START_PARAGRAPH_\nGozo je znan po krajevnih zanimivostih, kot so votlina Kalipso in templji v \xc4\xa0gantiji iz neolitika, ki so med najstarej\xc5\xa1imi ohranjenimi objekti._NEWLINE_Gozo pokriva 67 kvadratnih kilometrov, pribli\xc5\xbeno toliko kot otok Manhattan v New Yorku. Le\xc5\xbei pribli\xc5\xbeno 6 km severozahodno od najbli\xc5\xbeje to\xc4\x8dke Malte, je ovalne oblike in je dolg 14 km ter \xc5\xa1irok 7,25 km. _NEWLINE_Znani pla\xc5\xbei na otoku sta San Blas in v zalivu Ramla._NEWLINE_Na otoku Gozo so naselja: Fontana, G\xc4\xa7ajnsielem (tudi M\xc4\xa1arr in Comino), G\xc4\xa7arb, G\xc4\xa7asri, Ker\xc4\x8bem, Munxar (tudi Xlendi), Nadur, Qala, San Lawrenz, Sannat, Victoria \xe2\x80\x93 glavno mesto, Xag\xc4\xa7ra, Xewkija, \xc5\xbbebbu\xc4\xa1 (tudi Marsalforn).\n_START_SECTION_\nDemografija\n_START_PARAGRAPH_\nLeta 2005 je imel otok 31.053 prebivalcev, 6414 jih je \xc5\xbeivelo v glavnem mestu Victoria. Od marca 2014 se je \xc5\xa1tevilo prebivalcev pove\xc4\x8dalo na 37.342.\n_START_SECTION_\nKultura in tradicija\n_START_PARAGRAPH_\nGozo je znan po karnevalu. Poleti praznujejo z ognjemetom in glasbo. Konec tedna imajo v vaseh razli\xc4\x8dne zabave (festas), ki jih obi\xc5\xa1\xc4\x8de tudi veliko ljudi z Malte, da bi do\xc5\xbeiveli karneval na otoku Gozo. V preteklosti so bile zabave namenjene sre\xc4\x8devanju mladih in velikokrat so se kon\xc4\x8dale s poroko. V vasi Nadur se \xc5\xa1tevilni doma\xc4\x8dini oble\xc4\x8dejo v barvite in hudobne kostume, da jih ne bi nih\xc4\x8de prepoznal._NEWLINE_Nekatere malte\xc5\xa1ke jedi ali njihove razli\xc4\x8dice so povezane z otokom Gozo: majhni sir\xc4\x8dki (\xc4\xa1bejna t\'G\xc4\xa7awdex) in ftira g\xc4\xa7awdzija, plo\xc5\xa1\xc4\x8dat kruh, oblo\xc5\xbeen ali polnjen s krompirjem, ali \xc4\xa1bejniet (majhen okrogel sir, izdelan iz ov\xc4\x8djega mleka, soli in sirila) z jajci, naribanim sirom, paradi\xc5\xbenikom, sardoni, olivami, rikoto, malte\xc5\xa1ko klobaso in drugimi sestavinami. _NEWLINE_Gozo ima dve operni hi\xc5\xa1i. Astra in Aurora sta v lasti nasprotujo\xc4\x8dih si glasbenih klubov, katerih nastanek sega v leto 1863. Ve\xc4\x8d kot stoletje so se medsebojno spodbujali pri glasbenih nastopih in praznovanjih. Ko so neko\xc4\x8d pri Aurori sli\xc5\xa1ali govorice, da Astra na\xc4\x8drtuje konja na odru med predstavo Aide, je tekmovalna hi\xc5\xa1a, ki je predstavila svojo Aido, dala dva konja na oder.\n_START_SECTION_\nVotlina Kalipso\n_START_PARAGRAPH_\nNad obalo zaliva Ramla je votlina Kalipso. Del votline je propadel in je zaprta za obiskovalce, ogledati si jo je mogo\xc4\x8de le od zunaj._NEWLINE_Predpostavljajo, da je votlina zapleten labirint, ki se v posameznih to\xc4\x8dkah razteza do nivoja morja, vendar pa kamniti bloki blokirajo prehod nekaj metrov navznoter. Notranjost in zunanjost nista preve\xc4\x8d veli\xc4\x8dastni, je pa \xc4\x8dudovit pogled na zaliv Ramla in dolino pod njo._NEWLINE_Na obali pod votlino Kalipso so ostanki stolpa Marsalforn, utrdbe, ki so jo v za\xc4\x8detku 18. stoletja zgradili malte\xc5\xa1ki vitezi, da bi se za\xc5\xa1\xc4\x8ditili pred napadi z morja.'